张继先
野轩歌
四海鲸鱼不足钓，纵使上钩吾不要。
三岛神仙不足夸，长生不死数如麻。
惊人名誉不足恃，万古英雄一场戏。
些些富贵不足欣，何如野轩卧闲云。
洞然劫火纤荠尽，此时睡著都不闻。
野轩轩轩在何处，宇宙茫茫无入路。
十千仙子浪中潜，百万抟鹏地底度。
此一轩，寄奇物，神不知，鬼不测。
东彻西，南彻北，
中心一窃尘沙国。尘沙国界有微尘。
一一微尘一真人。一一真人一真源，
威仪队仗数亦然。时人若见野轩叟，
正眼一觑皆奔走。呵呵呵，
千古万古野轩歌。